Наставно-научном већу

Филозофског факултета

Универзитета у Нишу

Р Е Ц Е Н З И Ј А

УЏБЕНИКА „ОСНОВИ ПРАГМАТИКЕ“ ДР БРАНИМИРА СТАНКОВИЋА

Уџбеник „Основи прагматике“ представља значајан допринос домаћој лингвистичкој уџбеничкој литератури, као надахнут увод у свет прагматике и детаљан преглед њених најважнијих истраживачких проблема. Састоји се од седам поглавља, на 180 рукописних страница и покрива домене тзв. даље прагматике (говорни чинови Џона Остина и импликатуре Пола Грајса), те питања тзв. ближе прагматике (референција, пресупозиција, информацијска структура).

У уводном поглављу расветљава се проблем постављања јасне границе између дисциплина прагматике и семантике, тестирањем критеријума за разликовање њихових предмета који се уобичајено помињу у литератури – значење лишено и „обогаћено“ контекстом, буквално и небуквално значење, те значење истиносних услова и значење које не мења истиносне услове. Констатује се да су ови критеријуми у неким доменима неподударни, те да се не могу примењивати истовремено, еклектички, али да остаје слобода избора који међу њима би се могао прогласити релевантним у разграничењу прагматичких од семантичких феномена. У наставку поглавља осликава се историјска позадина на којој се конституисала нова дисциплина – од интелектуалног сукоба филозофа идеалног и филозофа природног језика, семиотике Чарлса Перса и Сосирове семиологије, до Морисове трихотомије са синтаксом, семантиком и прагматиком. Ово води потпоглављу у коме се дефинишу основни објекти истраживања трију дисциплина – синтаксе, семантике и прагматике – реченица, пропозиција и изричај, те појаве синтаксичке (не)прихватљивости, семантичке аномаличности и прагматичке (не)подесности.

Друго и треће поглавље посвећени су пионирским истраживањима филозофа природног језика Џона Остина и Пола Грајса, те ауторима чији се рад ослања на ове великане (Џон Серл, Херберт Кларк, Томас Карлсон, Џон Рос, Стивен Боер, Вилијем Ликан, Давид Гибон, Џорџ Јул, Бети Бернер, Џералд Седок, Стифен Левинсон, Лоренс Хорн, Јулија Хиршберг, Џералд Газдар, Паул Кипарски, Пенелопи Браун, Ден Спербер, Дирдри Вилсон). У другом поглављу, читалац се прво упознаје са теоријом говорних чинова Џона Остина, његовим учењем о експлицитним и имплицитним перформативима и констативима, локуцији, илокуцији и перлокуцији, те класификацијом говорних чинова на вердиктиве, егзерцитивe, комисивe, бехабитивe и експозитивe. Потом аутор представља Серлову преобразбу Остиновог модела формализовањем потпуно нове типологије илокуционих чинова, увођењем појмова директних и индиректних илокуционих чинова, илокуционе силе и илокуционог циља. Следи потпоглавље посвећено хипотези учесника, информативној хипотези и хипотези о преимућству информатива Кларка и Кларсона. На крају поглавља, представља се и Росова перформативна хипотеза, те аргументи Боера и Ликана о њеној иманентној парадоксалности.

Треће поглавље уџбеника обрађује теорију генерализованих и партикуларизованих конвенционалних и конверзационих импликатура Пола Грајса, другог филозофа природног језика заслужног за конституисање прагматике, те прагматичких модела који су настали на плодном тлу његових иницијалних идеја: Хорнова подела прагматичког труда, Левинсонове хеуристике, теорија релеванције, лексичка прагматика, теорија лица и учтивости. Пратимо пут Грајсовог нацрта, који је несумњиво садржао и многе редундантне елементе, како у складу са принципом парсимоније бива редукован на мањи број комплексније међуповезаних јединица, што резултује неограјсовским моделима и теорији релеванције. Истовремено, посматрамо како се мења приступ неким доменима – нпр. анализа конвенционалних импликатура у лексичкој прагматици, али и како неки „периферни“ концепти, попут индиректности, постају централни предмет истраживања у различитим теоријама учтивости и лица.

У четвртом поглављу уџбеника истражује се сложени феномен референцијалности историјским освртом на најважнија питања: избор менталистичког или референцијалистичког модела анализе, врсте деикса и анафора, одређеност као јединственост или познатост (поменутост), слаба одређеност, те хијерархије когнитивне доступности референата. Сви теоријски концепти, потребно је нагласити, илустровани су примерима на српском језику (кад год је то могуће), али и на другим језицима (енглески, француски, руски, немачки…), што приближава ово штиво не само студентима српског језика, којима је, пре свега, намењено, већ и студентима других филолошких и нефилолошких програма, али и свим заљубљеницима у лингвистику.

Пето поглавље посвећено је пресупозицији, различитим приступима у њеном дефинисању, од семантичких до прагматичких, од Фрегеа, преко Картунена и Сталнакера, до Абуш, Абот и Принса – пратимо историјат истраживања овог проблема од првих интуитивних приступа до најновијих покушаја формализације у дефинисању.

Шесто поглавље уџбеника обрађује концепте информацијске структуре реченице и изричаја: топик и фокус, дефинисаних на основу датости/старости и тематности, те однос информацијске структуре и реда речи, реченичне интонације и специјализованих партикула и конструкција. Представљају се тестови за дијагностификовање топика и фокуса предложени у литератури, те различите типологије двеју партиција информацијске структуре. Најзанимљивијим се чини потпоглавље посвећено односу између информацијске структуре и истиносних услова, референције, импликатуре и пресупозиције, будући да води констатацији да семантички садржај служи као *инпут* прагматици, али и да се истиносна семантика пропозиција деривира захваљујући одређеном прагматичком садржају, артикулисаном информацијском структуром изричаја.

Последње, седмо поглавље уџбеника резимира налазе претходних поглавља и даје опис предмета истраживања већине прагматичких поддисциплина и додирних лингвистичких дисциплина с почетка 21. века: анализа дискурса, текстуална лингвистика, општа прагматика, социопрагматика и прагмалингвистика, психопрагматика, когнитивна прагматика, експериментална прагматика, емпиријска прагматика, корпусна прагматика, теоријска прагматика, формална прагматика, прагматика комуникације посредоване рачунарима, рачунарска прагматика, историјска прагматика, прагмафилологија, дијахронијска прагматика, контрастивна прагматика, међукултурална прагматика (crosscultural pragmatics), интеркултурална прагматика (intercultural pragmatics), етнопрагматика, међујезичка прагматика, постколонијална прагматика, варијациона прагматика, интерперсонална прагматика и књижевна прагматика.

Дужина приложеног списка прагматичких поддисциплина (поред листе консултованих библиографских јединица) сведочи о ауторовој исцрпности и минуциозности у приступу појавама, који је у неким тренуцима можда исувише претенциозан за захтеве једног уџбеника, што се, у неку руку, може интепретирати и као позитивна страна рукописа пред нама – он открива потенцијалној, широј читалачкој публици „иза језичке баријере“ питања на која тражи одговоре модерна прагматика, нудећи многобројне, нове интерпретативне моделе употребе језика у комуникацији.

Због тога би се могло рећи да је уџбеник „Основи прагматике“ др Бранимира Станковића значајан и као будуће универзитетско наставно средство (пре свега, у настави обавезног курса Прагматика на 4. години студији Србистике на Филозофском факултету у Нишу), али и као лингвистички текст, који нуди детаљан преглед развојног лука прагматике као научне дисциплине од античких рефлексија и анализа оксфордских филозофа до најновијих трендова у овом пољу. Стога са задовољством предлажем Наставно‑научном већу Филозофског факултета у Нишу публиковање уџбеника „Основи прагматике“.

Београд, 3. 7. 2020.

Проф. др Веран Станојевић,

редовни професор на Катедри за романистику

Филолошког факултета Универзитета у Београду