Јелена Петковић САВРЕМЕНО ДРУШТВО И КУЛТУРНЕ ПРОМЕНЕ

(Рецензија)

Одлуком Научно-наставног већа Филозофског факутета у Нишу од 12. јуна 2020. одређен сам за рецензента монографије САВРЕМЕНО ДРУШТВО И КУЛТУРНЕ ПРОМЕНЕ чија је ауторка Јелена Петковић. Књига има 154 странице и чине је ауторкин предговор, четири поглавља од којих свако има више делова, закључна разматрања, литература и белешка о ауторки. Поглавља немају посебне наслове али су проблемски (тематски) фокусирана унутар поља омеђеног насловом књиге. То поље се одређује најпре промишљањем самог појма културе, а потом и одређењем идентитета појединца и колективних идентитета као темеља савременог друштва и културе. Потом је у средишту анализе проблем друштвеног и културног развоја, односно културна димензија савременог света у процесу глобализације. У средишту следећег (трећег) поглавља је културни диверзитет савремених друштава и културна права као један од кључних инструмената културне политике у свету у коме се процеси глобализације и диверзитета одвијају тако што се међусобно условљавају и, не ретко, супротстављају. Последње (четврто) поглавље посвећено је мултикултуралности, концепту који у последње време бива довођен у питање због тога што, сматрају његови критичари, уме да у пракси, уместо одрживе културне разноликости води у сегрегацију група које деле заједнички друштвени простор. Најзад, у Закључним разматрањима сумирани су налази овог истраживања. Следи исцрпна библиографија на крају књиге. Она има 291 јединица и чине је како књиге и чланци тако и вебографија која је интегрални део списка коришћених извора. Недостаје још само именско-предметни индекс али ће, уверен сам, он бити направљен и уврштен онда када прелом (коначна пагинација) књиге буде завршена. Најзад, било би добро да списак свих, иначе малобројних, илустрација (цртежи, фотографије,графикони...) које се налазе у књизи буде уврштен у књигу.

Закључујем да књига умногоме доприноси уочавању и разумевању кључних културних и друштвених промена света у коме живимо. Она нуди концизан, али упркос томе темељан увид у друштвене и културне чиниоце који обликују живот појединаца и група у савременим друштвима. Књига представља допринос анализи културе као сложеног репертоара могућности из којих се конструишу бројне и често међусобно супротстављене стратегије друштвеног активизма.Она културу не види као епифеномен (надградњу) друштва већ претпоставља међуутицаје друштвених и културних система. Показано је да ни културa, ни вредности, ни идeнтитeти нису стални, кохерентни и суштински нeпрoмeнљиви систeми, вeћ зajeднички склoп прoмeнљивих, динaмичних и нeстaбилних прoцeсa и односа. Анализом пракси мултикултуралности и културног диверзитета то је јасно показано. Сасвим исправно је плуралност културних идентитета савремених друштава овде сагледана у кључу смисла и значења који појединци и групе приписују себи и свом делању и у односу са другима. Посебно је важан допринос анализа феномена границе јер доприноси разумевању међукултурног комуницирања, будући да се, само наизглед парадоксално, у свету који се глобализује - границе умножавају.

Полазећи од свега напред наведеног, задовољство ми је да издавачу препоручим објављивање књиге САВРЕМЕНО ДРУШТВО И КУЛТУРНЕ ПРОМЕНЕ чија је ауторка Јелена Петковић.

Београд др Бранимир Стојковић, редовни професор (у пензији)

30. јуни 2020. Факултет политичких наука, Београдски универзитет