РЕЦЕНЗИЈА МОНОГРАФСКОГ ДЕЛА *КРОЗ ФИКЦИОНАЛНЕ СВЕТОВЕ* АУТОРА СНЕЖАНЕ МИЛОСАВЉЕВИЋ МИЛИЋ

Рукопис монографије *КРОЗ ФИКЦИОНАЛНЕ СВЕТОВЕ* аутора Снежане Милосављевић Милић садржи око 160 страна текста у Word формату писаних фонтом Times New Roman 12, са проредом 1, 5. Садржај рукопис чине следећи делови: 1. ЖАНРОВСКИ ОКВИРИ: 1.1. У мноштву Игњатовићевих светова; 1.2. Опис у приповеткама Милована Глишића; 1.3. Мотив катабазе и наратолошки концепт света приче; 1.4. Слика владара између историографске и књижевне нарације; 1.5. Поетика лирске прозе Петра Кочића; 1.6. Жанровска полиморфност песме у прози; 1.7. Зими, кад прича утихне – о једном Андрићевом прозном циклусу; 1.8. Наративни идентитет романескног јунака; 1.9. Књижевни текст у огледалу постфикције; 1.10. Колико су мале мале приче; 2. МЕТОДОЛОШКИ ОКВИРИ: 2.1. Од импресије до методе – читање поезије у критици Бранка Лазаревића; 2.2. Песник и његов двојник – уз есеје Бранка Миљковића; 2.3. Линија магле и волшебни саговорник – Раде Драинац у есејима Стевана Раичковића; 2.4. Методолошка упоришта у проучавању поетике српског реализма Душана Иванића; БИБЛИОГРАФИЈА; НАПОМЕНЕ О ТЕКСТОВИМА; О АУТОРКИ; ИНДЕКС ПОЈМОВА.

Студије унутар поглавља „Жанровски оквири“ обједињује научноистраживачка позиција која се фокусира на теоријске и историјскопоетичке аспекте различитих књижевних жанрова. Узимајући за основну грађу дела српских писаца деветнаестог и двадесетог века, ауторка разматра њихов жанровски статус и доноси нове увиде у домену типолошких проучавања.

У студији посвећеној прозном делу Јакова Игњатовића ауторка је путем савременог теоријског концепта „света приче“ указала да засићеност света приче као производ когнитивне концептуализације, у многоме зависи од дивергенције вишеструких наративних светова. Бинарни модел света у Игњатовићевим романима (одређен хронотопским, јунаковим, идеолошким или сижејним дистинкцијама), раслојава се или употпуњује бројним бочним микросветовима или алтернативним верзијама. Процес наративизације сећања у Игњатовићевим мемоарима сагледан је као еквивалентан начину на који се креирају приповедни светови у фикционалној пишчевој прози. Зато ауторка с правом доноси суд о Игњатовићевим мемоарима као сведочанству и богатој грађи за проучавање културне и политичке историје Србије, или као значајном сегменту његове поетике приповедања.

У студији о типвима описа у приповеткама Милована Глишића први пут је у српској науци о књижевности представљена типологија ове форме приповедања у Глишићевом делу. Издвојени су: 1) чиста дескрипција (екстеријер, ентеријер, физички портрет); 2) наративни опис; 3) описна нарација. Након подробне анализе одабране грађе ауторка закључује да се, за разлику од хетерореференцијалне функције чисте дескрипције, наративним описом и описном нарацијом, у зависности од степена наративности/дескриптивности, проширују границе света приче и интензивира степен његове засићености. При том се активирање наративног оквира интерпретације доводи у везу са (интер)текстуалним матрицама различитог књижевног порекла, какви су егземпларни сижеи или топоси.

Концепт света приче као доминантни методолошки оквир посткласичне и когнитивне наратологије функционалан је и приликом тумачења мотива катабазе. Загробни свет се анализира према критеријуму аутентизације (Долежел 1998), алтеритета (Рајан 1991), онтолошке разлике (Павел 1986) и наративне екстензије (Херман 2002). Мотив путовања (силаска) у свет умрлих ауторка повезује се са трансфикционалним идентитетом књижевног јунака. Својства светова у наративу са мотивом катабазе анализирани су на примеру три текста из три различита поетичка и жанровска система српске књижевности: у народној причи „Веран побратим“, приповеци „Ветар“ Лазе Лазаревића и у драми „Вечност“ Бранислава Нушића. У митолошким и архетипским слојевима катабазе откривен је значајан наративни потенцијал у погледу мултипликација и трансгресија светова приче. Указано је на плодотворну моделативну функцију катабазе у погледу креирања наративног универзума. Тумачење овог мотива у контексту светова приче неизоставно је повезано са дистинкцијом и трансгресијом светова, уз снажно истакнуте транссветовне верзије јунака. Митски, фолклорни и различити интертекстуални слојеви катабазичког наратива који се рефлектују у сижејним, хронотопским и стилско-генеричким разликама унутар историјско-поетичке вертикале, не укидају сам значењски нуклеус овог топоса; са друге стране, управо ову инваријантну црту катабазе ауторка с правом види као кључно дистинктивно обележје основних параметара у интерпретацији наративних светова.

У студији која се бави заборављеним романом *У фронт* (1913) Владана Ђорђевића ауторка разматра аутобиографску окосницу сижеа и приповедне поступке који нису могли усагласити историографски са романескним дискурсом, као ни фактографско са фикционалним. Указујући на бинарне опозиције од којих је роман саздан (фикције и фактографије, историјског и литерарног писма, епског и драмског оквира, етичких, социјалних, идеолошких и културних разлика, све до активног и пасивног јунака као опозитних фигура протагонисте и резонера), ауторка је истакла историјскопоетички статус романа као рецидива романтичарског модела псеудоисторијске прозе.

Две студије у монографији су посвећене жанровским аспектима песме у прози. На корпусу грађе српске модернистичке и савремене македонске књижевности ауторка је кроз типолошке и компаративне пресеке издвојила кључна поетичка тежишта песме у прози. Унутар поетичког контекста симболистичке прозе дела Петра Кочића („Јелике и оморике“, „Кроз маглу“, „Кроз свјетлост“, „У магли“, „Пјесма младости“, „Јајце“) виђена су као жанровски хетерогена, у којима се преплићу лирски и епски елементи. Посебно су разматране песничке слике као сложени имагинативи који настају у садејству поетских и наративних стратегија. Тумачење приповедног потенцијала и догађајности показало је да је Кочић из фолклорне, романтичарске и реалистичке традиције често преузимао поједине топосе и сижее, док је на плану фигуративног исказа и наративне редукције најављивао или антиципирао модернистичке поетичке стратегије. Песма у прози је притом виђена као један од граничних, хетерогених жанрова чија се генеричка нестабилност огледа и на терминолошком плану јер се као њени алтернативни називи јављају: поетска проза, лирска проза, цртица. Наглашена лиризација, фрагментарност и медитативност исказа преплићу се са нарацијом и есејистичким сегментима, што потврђује њену жанровску полиморфност и када је реч о ширем јужнословенском поетичком простору.

Жанровским питањима прозног циклуса ауторка посвећује студију која за истраживачки корпус има приповетке Иве Андрића у којима је главни јунак сељак Витомир („Коса“, „Сан и јава под Грабићем“, „Зими“, „Лов на тетреба“). Усмеравањем пажње ка феномену приче и приповедања и Витомиру као лику који припада типу Андрићевих приповедача, ауторка разматра семантику зиме и хладноће као атрибута који прате гранична искуства у погледу наративне компетенције и рецепције приче. Аналогија коју Андрић успоставља између ћутања и хладноће није виђена само као негација приче, већ као крајња форма којом се указује на концепт оностраног као неприповедивог.

Актуелним књижевнотеоријским феноменима посвећена је пажња у студијама о наративном идентитету и постфикцији. Узимајући за предмет анализе дела двојице савремених српских приповедача, Давида Албахарија и Горана Петровића, ауторка проблематизује процес конструкције наративног идентитета и деконструкције (не)фикционалних жанрова приступајући генеричким својствима текста као динамичким феноменима, подложним мултипликацијама. Постмодернистичка конвенција (само)разградње приче се при том тумачи, не као чинилац наративне дезинтеграције, већ као симптом самог наративног потенцијала, значајног за процес урањања у свет приче.

У којој је мери савремени методолошки изазов који когнитивистички усмерене теорије нуде дискурсу теорије књижевности посебно вредан пажње у домену жанровских таксономија, ауторка показује у студији посвећеној жанру кратке приче. Сагласна са ставом Мери Луис Прат о недовољности формално-аналитичких и текстуалних класификација, ауторка истиче значај који концепти света приче, когнитивних оквира и догађајности имају за ревизију жанра кратке приче, нарочито с обзиром на њен семантички распон и синтаксичка ограничења. Интерпретативна ваљаност ових теоријских увида потврђена је на изворном тексту, збирци *Мале приче* Радована Белог Марковића.

У другом делу монографије „Методолошки оквири“ налазе се четири студије посвећене књижевној метакритици, метаисторији и метатеорији. Враћајући се својевремено утицајном критичару и естетичару Бранку Лазаревићу, ауторка је потцртала путању његовог истраживачког развоја од импресионистичког критичара до методолошки освешћеног тумача српске поезије. Од посебног је значаја указивање на повезаност између Лазаревићевих критичких огледа и његовог естетичког и метакритичког ангажовања, као и њихова контекстуализација духовним, стилским и емоционалним тежиштима српске модернистичке поезије.

Минуциозна анализа есејистичког дела Бранка Миљковића фокусира се на песникова тежишта која ослонац имају у европском поетичком наслеђу симболизма и надреализма, у феноменолошкој филозофској оријентацији, у теорији релативитета и достигнућима квантне физике. У Миљковићевом надвладавању дневних, локалних, политичких и каткад крајње прагматичних и инструментализованих оквира ауторка проналази дубљу заснованост песникове критичке мисли, као одраз оне стваралачке самосвести чија се историчност, аутономност и модерност оцртава на обрисима научних, филозофских и књижевнотеоријских парадигми времена.

Инхерентној саживљености песниковог живота и поезије ауторка посвећује пажњу у студији о есејима Стевана Раичковића који се односе на поезију Рада Драинца. Као важан прилог историји читања Драинчеве поезије ови есеји су тумачени и као интерпретативна синтеза у којој се песниково дело сагледава из различитих, па и опречних перспектива, које, притом и најбоље осветљавају једну интимну меморију текста као заједничку духовну реалност двојице песника.

У студији посвећеној једном од најбољих проучавалаца поетике српског реализма, Душану Иванићу, ауторка је историјску поетику као примарно поље Иванићевог научног рада, повезала са бројним питањима у домену теорије приповедања. Указујући на Иванићев допринос дијахронијским истраживањима наратива, ауторка је као Иванићеве научне квалитете посебно издвојила релевантност увида, иновативност тумачења, те стално размицање граница истраживачког поља поетике прозе XIX века.

Приступајући изворним текстовима и теоријским питањима из перспективе савремене књижевнотеоријске мисли, са посебним нагласком на актуелне наратолошке приступе, ауторка осветљава недовољно истражене аспекте српске књижевности. Рукопис монографије *Кроз фикционалне светове* проф. др Снежане Милосављевић Милић нуди широј академској и стручној јавности нове и подстицајне увиде у релевантне феномене књижевноуметничког и књижевнонаучног стваралачког процеса.

У Новом Саду, 1. јула, 2020. Проф. др Радослав Ераковић